Jong lesers: Die legendariese Lua Verwey – Wilder as die wildtuin deur Dihanna Taute | LitNet
Jong lesers: Die legendariese Lua Verwey – Wilder as die wildtuin deur Dihanna Taute
Karla Sandrock Jong lesers 2018-07-02
Die legendariese Lua Verwey: Wilder as die wildtuin
Dihanna Taute, illistrasies deur Theodore Key
Die legendariese Lua Verwey: Wilder as die wildtuin is deur Dihanna Taute geskryf met swart en wit illustrasies deur Theodore Key. Dit is soos ’n dagboek geskryf, alhoewel dit nie elke dag se inskrywings is nie, daar is hoofstukke. Lua Verwey is ’n “tomboy” wat, volgens haar, die enigste een is wat meer as twee breinselle by haar ouers geërf het, allergies is vir seuns en eerder op haar J-board sal ry as om voor die televisie te sit, of aan haar strokiesprent, “Skatergirl”, sal werk as huiswerk doen. Dan is daar haar beste vriendin Lily wat ’n ou kry, haar ma wat die heeltyd in die toilet afgorrel en met haar pa baklei, gevolg deur iets onverwags …
Lua wil baie graag krieket speel, want die krieketspan gaan die vakansie see toe toer. ’n Vakansie sonder Simpel 1 en Simpel 2 (Janrè en Henrè), haar soet broer Ewan en moeilikheid is presies wat sy nodig het. Nou moet sy nog net haar ouers oorreed. Boonop moet sy ook nog vir Ma kry om op te hou probeer dat sy ’n “dame” moet wees. Terwyl Ewan se blindederm uitgehaal word, Ma moet werk en Lua oppasser moet speel, loop dinge bietjie skeef. (En met skeef bedoel ek groen vloere en beddens ,’n knoffelfabriek van ’n kombuis en ’n pa wat die heeltyd weg is).
Ek sal hierdie boek aanbeveel vir dogters van ouderdomme 8—13. Hierdie boek is anders as ander boeke, want baie boeke vir meisies gaan oor meisies wat van pienk, prinsesse, feetjies en grimering hou. Hierdie verhaal is die teenoorgestelde daarvan. Ek het hierdie boek baie geniet, want ek dink ek is nes Lua allergies vir seuns, maar ek het twee broers! Wat vir my ook interessant is, is dat die Diary of a Wimpy Kid-boeke oor ’n seun gaan, maar ek en my vriendinne geniet dit baie. Lua Verwey gaan oor ’n meisie, maar ek dink nie seuns sal hierdie boek so baie geniet soos wat ’n meisie sal nie. Dit is vreemd, want meisies gee nie om om boeke te lees waar seuns die hoofkarakter is nie, maar seuns hou nie daarvan om boeke te lees waar meisies die hoofkarakter is nie.
Hierdie is regtig ’n uitstekende boek, pret en spanning gewaarborg. Lekker lees!